Avenged Sevenfold

Avenged Sevenfold (zaužívaná skratka A7X) je americká metalová hudobná skupina z Kalifornie. Bola založená v roku 1999. Jej hudba vychádza z metalcor-u, no blíži sa k heavy metalu a hard rocku, v súčasnosti aj k ďalším štýlom. Avenged Sevenfold má momentálne päť členov. Hlavným vokalistom je M. Shadows (Matthew Charles Sanders). Synyster Gates (Brian Elwin Haner) a Zacky Vengeance (Zachary Baker) hrajú na elektrických, niekedy akustických gitarách a Johnny Christ (Jonathan Seward) na basovej gitare. Bubeník James Owen Sullivan zomrel koncom roka 2009 na predávkovanie silnými liekmi. V súčasnosti je bubeníkom Brooks Wackerman.
V Spojených štátoch sa predalo vyše 700 tisíc kópií albumu "City of Evil", čím sa dostal medzi 30 najpredávanejších albumov podľa časopisu Billboard. So svojim novým albumom "Nightmare" v roku 2010 porazili aj Eminema a dostali sa až na prvé miesto v rebríčku Billboard 200. Predalo sa vyše 163 000 kópií. Skupina bola v roku 2006 pozvaná na najväčšie rockové festivaly Ozzfest a Rock am Ring.
História kapely.
Kapela vznikla v roku 1999 v Huntington Beach v Kalifornii. Založili ju M. Shadows, Zacky Vengeance, The Rev a Matt Wendt. Následne každý člen kapely prijal pseudonym - prezývku zo strednej školy. Pred uvedením ich debutového albumu skupina nahrala v roku 1999 a 2000 dve demá. Keď vyšiel album "Sounding the Seventh Trumpet", členovia kapely boli ešte na strednej škole a mali 18 rokov. Potom, čo sa gitarista Synyster Gates pripojil ku skupine, nahrali s ním ešte raz úvodnú skladbu albumu, „To End the Rapture“. Ich debut bol prijatý priaznivo, kapela si v roku 2004 na Take Action Tour zahrala so skupinami ako Mushroomhead a Shadows Fall. Vtedy už hral na basgitaru Johnny Christ. Kapela následne vyrazila opäť na turné, tentokrát nazvané Vans Warped Tour. Natočila aj video pre ich pieseň „Unholy Confessions“, ktorá sa dostala aj na kanál MTV 2. Krátko po vydaní albumu "Waking the Fallen" skupina opustila Hopeless Records a skončila pod Warner Bros. Records.
Žáner.
Žáner u tejto kapely ťažko presne určiť. Na ich prvom debutovom albume "Sounding the Seventh Trumpet" bol zvuk gitár vo všetkých skladbách, až na dve, metalcoreový. Skladba „Streets“ je skôr punková a „Warmness on the Soul“ je klavírna balada s gitarovým sólom. Ostatné skladby sú tvrdé, s ťažkými gitarovými riffmi a počuť tu veľa metalového kriku.
Na albume "Waking the Fallen" sú tiež metalcoreové skladby, no obsahujú viac čistých vokálov a zložité hudobné prvky. Následne sa kapela rozhodla opustiť metalcoreový žáner a rozvíjať viac štýl hard rock. 
Ďalší album "City of Evil" bol úplne iný ako predchádzajúce. V skladbách bol len čistý spev bez tvrdého kriku, avšak zložité hudobné prvky stále vynikali. V Spojených štátoch sa predalo vyše 700 tisíc kópií, čím sa dostal medzi 30 najpredávanejších. 
Ďalší album "Avenged Sevenfold" je opäť odlišný. Piesne majú hardrockový a heavymetalový štýl a taktiež nechýbajú dlhé náročné melodické gitarové duetové sóla. V tomto albume si zaspieval aj bubeník James Owen Sullivan (známy ako The Rev). Skladby sú tak doplnené v pozadí jeho vokálmi. V tomto albume sú tiež dve piesne, ktoré sa líšia od ostatných. Je to skladba „Dear God“, v ktorej počuť prevažne country štýl a skladba „A Little Piece of Heaven“, ktorá je zložená pre sláčikový orchester.
Kapela postupne zmenila svoj žáner. Spočiatku boli známi tvrdými skladbami, v ktorých bolo málo spevu a veľa vrieskania, ale postupne kompletne zmenili charakter svojej produkcie a ich terajšia hudba je už na inej úrovni. Ich stále vyspelejšia hudba s rôznymi hudobnými prvkami sa vyformovala sa do podoby, ktorá ich dostala medzi najpredávanejšie rockové a metalové albumy. S albumom "Nightmare" dokonca obsadili prvé miesto rebríčka Billboard 200, v ktorom odsunuli na druhé miesto aj známeho rapera Eminema.
V roku 2016 vyšiel album s názvom "The Stage".
Ich najnovší album sa volá "Life Is But a Dream...".